**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Διεθνούς Συνεργασίας σε Ποινικά Θέματα (Τροποποιητικός) Νόμος του 2021»**

**Παρόντες:**

Νίκος Τορναρίτης, πρόεδρος Χριστιάνα Ερωτοκρίτου

Φωτεινή Τσιρίδου Πανίκος Λεωνίδου

Νίκος Γεωργίου Σωτήρης Ιωάννου

Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, οι οποίες πραγματοποιήθηκαν στις 30 Μαρτίου και στις 4 Μαΐου 2022. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου.

 Σημειώνεται ότι στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Άριστος Δαμιανού και Κωστής Ευσταθίου.

 Σκοπός του νόμου που προτείνεται είναι η τροποποίηση του περί Διεθνούς Συνεργασίας σε Ποινικά Θέματα Νόμου, ώστε να διευρυνθεί το πεδίο εφαρμογής του νόμου, κατά τρόπο που οι διατάξεις του να εφαρμόζονται και σε αιτήματα συνεργασίας από ή προς το Ηνωμένο Βασίλειο, τα οποία υποβάλλονται δυνάμει των προνοιών της Συμφωνίας Εμπορίου και Συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στη Βουλή την ψήφιση του νομοσχεδίου σε νόμο.
2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

3 Οκτωβρίου 2022

Αρ. Φακ.: 23.01.062.168-2021

ΧρΚλ/ΑΛ/ΘΧ